**DRÁMA ÉS SZÍNHÁZ**

**6. évfolyam**

**Forrás:** A Kormány 5/2020. (I. 31.) Korm. rendelete a Nemzeti alaptanterv kiadásáról, bevezetéséről és alkalmazásáról szóló módosított 110/2012. (VI. 4.) Korm. rendelethez kapcsolódó tartalmi szabályozó a Kerettanterv az általános iskolák 5-8. évfolyamából átvett, adaptált.

**1 Alapelvek és Célok**

A dráma és színház tanulása olyan komplex művészetpedagógiai tevékenység része, amely a csoportos játékok együttes élménye révén segíti elő a tanulók alkotó és kapcsolatteremtő képességének kibontakozását; összpontosított, megtervezett munkára szoktatását; testi, térbeli biztonságának javulását; idő- és ritmusérzékének fejlődését; valamint szolgálja ön- és társismeretük gazdagodását; fejleszti az érzékelést, a kommunikációt, a kooperációt. Különösen alkalmas a fogékonyság, a fantázia, az önkifejezés, valamint a tolerancia, az együttműködés, továbbá a konfliktuskezelési képesség és a felelősségvállalás és autonómia kialakítására, a közösségi tudat és az önazonosság erősítésére. A dramatikus tevékenységek egyszersmind fejlesztik a zenei képességeket, a vizuális érzékenységet, a térérzékelést, a testtudatot, a mozgáskultúrát, ily módon integrálják a többi művészeti kifejezési formát is.

A dráma ebben az összefüggésben nem az irodalom harmadik műnemét jelenti, hanem a cselekvő megismerést. A sokrétű és sokféle tevékenységet követő elemző beszélgetések a fogalmi ismeretek bővülésével járnak. A tanulók megszerzett tudásukat, alakulóban lévő véleményüket, felvetődő kérdéseiket beépíthetik a megjelenítő játékokba. A dramatikus tevékenységek így más tantárgyak gyakorlatorientált tanulásában is alkalmazhatóak.

A dráma nyelve a színház. A dráma és színház komplex művészeti ismereteket nyújt, és az alkotómunkával együtt járó élmények segítségével hozzájárul a kreatív személyiség kialakításához. A kultúra iránt nyitottságot, esztétikai érzékenységet alakít ki, és a művészetek befogadására, értésére és művelésére nevel.

A dráma és színház tanulásának kiegészítői lehetnek az olyan tanórán kívüli tevékenységek, mint a színházi nevelési és színház-pedagógiai foglalkozások, a színjátszó körök, a színházlátogatás stb.

A dráma és színház tanulásának célja, hogy a tanuló:

1. az élmény megélésén keresztül jusson el a megértésig;
2. alkalmat kapjon az önmagára és a világra vonatkozó kérdések megfogalmazására és a válaszok keresésére;
3. különböző élethelyzeteket védett környezetben, biztonságos keretek között vizsgáljon;
4. a drámán és színjátékon keresztül tanulja meg az önkifejezést;
5. részt vegyen közösségépítésben és közösségi alkotásban;
6. verbális és nonverbális kommunikációs készségei fejlődjenek;
7. empátiás készségeit erősítse a dramatikus tevékenységekben való együttműködéssel;
8. komplex látásmódot alakítson ki a dráma és a színház társadalmi, történelmi és kulturális szerepének megértésével.

*Helyi sajátosságunk, hogy tanulóink egy része a cigány nemzetiséghez tartozik.*

*Célunk a cigány nemzetiséghez nem tartozó tanulók megismertetetése a cigány hagyományokkal, kultúrával.*

*Ismerkedjenek meg a cigány nemzetiséghez nem tartozó diákok a cigány hagyományokkal, kultúrával.*

**3 A tantárgy tanításának specifikus jellemzői az 6. évfolyamon**

A dráma és színház tantárgy önálló óraszámmal a 6. évfolyamon bír, de más tantárgyakba, tanulási területekbe integráltan, esetleg moduláris formában, illetve a szabad órakeret terhére az 1–5. évfolyamon is alkalmazható.

A dramatikus tevékenységek tanulási eredményeinek elkülönítését kevésbé a korosztályos, évfolyambeli különbségek határozzák meg, sokkal inkább a korábban drámajátékkal töltött gyakorlati idő mennyisége és minősége, a csoport adottságai, valamint az iskola nevelési-oktatási kívánalmai.

Mivel a dráma és színház tantárgy teljes egészében gyakorlatközpontú, a tevékenységekkel való ismerkedés időszakában a különböző munkaformák bevezetése, a szaknyelv elsajátítása is játékos keretek között zajlik. Elsőrendű feladat a játékbátorság kialakítása, az együttműködés megteremtése és az elfogadó légkör megalapozása.

A tanulói aktivitásra építő tevékenységek során támaszkodunk a tanulás társas (páros, kiscsoportos, egészcsoportos munka) természetéből adódó előnyökre és a differenciált egyéni munka adta lehetőségekre.

**4 Fő témakörök az 6. évfolyamon**

*FŐ TÉMAKÖRÖK A 6. ÉVFOLYAMON*

Szabályjátékok, népi játékok

Dramatikus játékok (szöveggel, hanggal, bábbal, zenével, mozgással, tánccal)

Rögtönzés

Saját történetek feldolgozása

Műalkotások feldolgozása

Dramaturgiai alapfogalmak

A színház kifejezőeszközei (szöveg, hang, báb, zene, mozgás, tánc)

Színházi műfajok, stílusok

Színházi előadás megtekintése

**5 Átfogó célként kitűzött, valamint a fejlesztési területekhez kapcsolódó TANULÁSI EREDMÉNYEK (általános követelmények) az 6. évfolyamon**

A nevelési-oktatási szakasz végére a tanuló:

ismeri és alkalmazza a különböző verbális és nonverbális kommunikációs eszközöket;

ismeri és alkalmazza a drámai és színházi kifejezés formáit;

aktívan részt vesz többféle dramatikus tevékenységben tanári irányítással, önállóan, illetve társakkal való együttműködésben;

saját gondolatot, témát, üzenetet fogalmaz meg a témához általa alkalmasnak ítélt dramatikus közlésformában;

megfogalmazza egy színházi előadás kapcsán élményeit, gondolatait.

CSOPORTOS JÁTÉK ÉS EGYÜTTMŰKÖDÉS ÉRZÉKELÉS, MEGFIGYELÉS, FELISMERÉS, EMLÉKEZET, FANTÁZIA

A nevelési-oktatási szakasz végére a tanuló:

1. felfedezi a tér, az idő, a tempó, a ritmus sajátosságait és összefüggéseit;
2. megfigyeli, azonosítja és értelmezi a tárgyi világ jelenségeit;
3. felidézi a látott, hallott, érzékelt verbális, vokális, vizuális, kinetikus hatásokat;
4. kitalál és alkalmaz elképzelt verbális, vokális, vizuális, kinetikus hatásokat.

FIGYELEM, KONCENTRÁCIÓ

A nevelési-oktatási szakasz végére a tanuló:

1. tudatosan irányítja és összpontosítja figyelmét a környezete jelenségeire;
2. koncentrált figyelemmel végzi a játékszabályok adta keretek között tevékenységeit.

ÖN- ÉS TÁRSISMERET

A nevelési-oktatási szakasz végére a tanuló:

1. megfigyeli, azonosítja és értelmezi a környezetéből érkező hatásokra adott saját válaszait;
2. értelmezi önmagát a csoport részeként, illetve a csoportos tevékenység alkotó közreműködőjeként;
3. fejleszti az együttműködésre és a konszenzus kialakítására irányuló gyakorlatát.

MEGJELENÍTÉS, KIFEJEZÉS, KÖZVETÍTÉS

VERBÁLIS ÉS NONVERBÁLIS KOMMUNIKÁCIÓ

A nevelési-oktatási szakasz végére a tanuló:

1. adekvát módon alkalmazza a verbális és nonverbális kifejezés eszközeit;
2. az alkotótevékenység során használja a megismert kifejezési formákat.

TÁRGYHASZNÁLAT, BÁBHASZNÁLAT

A nevelési-oktatási szakasz végére a tanuló:

1. felfedezi a tárgyi világ kínálta eszközöket, ezek művészi formáit (pl. a bábot és a maszkot).

TÉRHASZNÁLAT

A nevelési-oktatási szakasz végére a tanuló:

1. használja a tér sajátosságaiban rejlő lehetőségeket.

IMPROVIZÁCIÓS KÉSZSÉG

A nevelési-oktatási szakasz végére a tanuló:

1. felfedezi a szerepbe lépésben és az együttjátszásban rejlő lehetőségeket;
2. felismeri és alapszinten alkalmazza a kapcsolat létrehozásának és fenntartásának technikáit;
3. felfedezi a kommunikációs jelek jelentéshordozó és jelentésteremtő erejét;
4. felfedezi a feszültség élményét és szerepét a dramatikus tevékenységekben.

SZÍNJÁTÉKOS ESZKÖZÖK HASZNÁLATA

A nevelési-oktatási szakasz végére a tanuló:

1. felfedezi a színházi kommunikáció erejét;
2. alkalmazza a tanult dramatikus technikákat a helyzetek megjelenítésében;
3. felismeri a helyzetek feldolgozása során a szerkesztésben rejlő lehetőségeket.

MEGISMERÉS ÉS ÉRTELMEZÉS

TÖRTÉNETEK FELDOLGOZÁSA

A nevelési-oktatási szakasz végére a tanuló:

1. megkülönbözteti és alapszinten alkalmazza a dramaturgiai alapfogalmakat;
2. értelmezi a megélt, a látott-hallott-olvasott, a kitalált történeteket a különböző dramatikus tevékenységek révén.

SZÍNHÁZI ÉLMÉNY FELDOLGOZÁSA

A nevelési-oktatási szakasz végére a tanuló:

1. felismeri a színházi élmény fontosságát;
2. a színházi előadást a dramatikus tevékenységek kiindulópontjául is használja

PROBLÉMAKÖZPONTÚ GONDOLKODÁS

A nevelési-oktatási szakasz végére a tanuló:

1. felismeri és azonosítja a dramatikus szituációk jellemzőit (szereplők, viszonyrendszer, cél, szándék, akarat, konfliktus, feloldás);
2. felismeri és megvizsgálja a problémahelyzeteket és azok lehetséges megoldási alternatíváit.

A DRÁMA ÉS A SZÍNHÁZ MŰVÉSZETE

A nevelési-oktatási szakasz végére a tanuló:

1. felismeri és azonosítja a dráma és a színház formanyelvi sajátosságait a látott előadásokban.

**6 A nevelés-oktatás cél- és feladatrendszere az alapfokú 6. évfolyamon**

A dráma és színház tanítása olyan művészeti és művészetpedagógiai tevékenység, amelynek célja az élményeken keresztül történő megértés, valamint a kommunikáció, a kooperáció, a kreativitás fejlesztése, az összetartozás érzésének erősítése. A dráma és színház kreatív folyamata szolgálja a tanulók ön- és társismeretének gazdagodását, segíti az oldottabb és könnyebb kapcsolatépítést és kapcsolatfenntartást.

A tanulói tevékenységek a gondolatok és érzelmek kifejezését, ezzel együtt különböző drámai és színházi kifejezési formák megismerését, alkalmazásuk elsajátítását és értelmezését szolgálják. A dramatikus tevékenység gyakorlása és tanulása hozzájárul az önazonosság erősítéséhez és a nemzeti, helyi vagy nemzetiségi közösségi tudat kialakításához.

A dráma és színház tevékenységformáival való – a Nemzeti alaptanterv magyar nyelv és irodalom tantárgyra vonatkozó szemléletéhez igazodó – személyes találkozás révén a művészeti ág nyelve a tanulók sajátjává válik, és mindezek eredményeként kialakul bennük a művészettel élés, az értő befogadóvá válás alapvető igénye.

A dráma és színház tevékenységei nagy szerepet játszanak a Nemzeti alaptantervben megfogalmazott valamennyi kompetencia fejlesztésében.

Fejleszti a tanulás kompetenciáit, mert a tanuláshoz kapcsolódó sikeresség megélt élményként jelenik meg, mely más tárgyak tanulásához is pozitív megerősítést ad.

Fejleszti a kommunikációs kompetenciákat, mert a dráma és színház keretei között sokféle önkifejezési forma (verbális, vokális, nonverbális) alkalmazására és gyakorlására van lehetőség, ami a kommunikációs lehetőségek körét a megszokotthoz képest erőteljesen kitágítja. A kommunikáció folyamatában a tanulók nyitottan, érzékenyen és kritikusan viszonyulnak mások véleményéhez, illetve konstruktív párbeszéd folytatására törekednek.

Fejleszti a digitális kompetenciákat, hiszen a tanulók kezében lévő digitális eszközök a hétköznapi kommunikáció mindennapos eszközei, melyeket konkrét vagy szimbolikus tartalommal gyakran alkalmaznak kortárs élethelyzetekben. Emellett a dramatikus tevékenységek során a tanulók azonosítják a digitális környezet kínálta lehetőségeket és veszélyeket is, érvényesen foglalkozhatnak a magánszféra, a személyes adatok és a digitális identitás meglétével vagy hiányával, veszélyeztetésével vagy biztonságával.

Fejleszti a matematikai, gondolkodási kompetenciákat, hiszen a dramatikus tevékenységek folyamán és következtében a tanuló motivált a problémák azonosítására, a kérdések megfogalmazására, a bizonyítékok keresésére és értékelésére, a logikus érvelés alkalmazására, a következtetések levonására, és megalapozott információkra, tényekre és bizonyítékokra támaszkodó döntésekre törekszik. Ugyanakkor a dráma és színház tevékenységei teret adnak a szabad asszociáción alapuló, divergens gondolkodási szakaszoknak is, a fantázia, kreatív megközelítések szabadságának, melyek szintén nagy szerepet játszanak a gondolkodás fejlesztésében.

Fejlesztia személyes és társas kapcsolati kompetenciákat, hiszen a tantárgy tanulásának jellemzője a gazdag önkifejezési formák támogatása, ami segíti az önismeret, a reális önértékelés kialakulását, ugyanakkor a csoportos együttműködésben, közös cél érdekében zajló munka erősíti az érdekérvényesítés és az alkalmazkodás dinamikus egyensúlyában zajló konfliktusmegoldások folyamatát.

A tantárgy sajátosságai miatt nagyban fejleszti a kreativitás, kreatív alkotás, önkifejezés és kulturális tudatosság kompetenciáit, hiszen a tárgy tanulása során a tanuló olyan készségeket sajátít el, amelyek magukban foglalják gondolatok, tapasztalatok és érzések befogadását és kifejezését a művészetek és más kulturális kifejezésmódok széles körében.

Végül a személyiségfejlesztésben betöltött szerepe miatt fejleszti a munkavállalói, innovációs és vállalkozói kompetenciákat is.

A dráma és a színház tantárgy értékelésénél a Nat irányelveivel összhangban az iskola választhat a fejlesztő, tanulást támogató és az összegző-minősítő eszközök használata között. Fontos, hogy a tanulóval szemben támasztott elvárások egyértelműek legyenek, már a tanulási folyamat elején ismertté váljanak. Minden tanuló önmagához, saját fejlődési útjához mérten értékelendő. A tevékenységek értékelésében meghatározó szerepet kell kapnia a tanulói önértékelésnek, a társértékelésnek és a csoportos értékelési formáknak, fejlesztve ezzel a tanuló reflektivitását és érzelmi, szociális intelligenciáját. Az iskola ennek érdekében dönthet úgy, hogy elsősorban vagy kizárólag fejlesztő, tanulást támogató (pl. szöveges vagy egyes dramatikus formákra támaszkodó) értékelést alkalmaz.

A dráma és színház tantárgy a felső tagozat valamely évfolyamán heti egy órában kötelezően választandó,

**7 A tanulók értékelése**

Természetesen az órán figyeljük meg a tanuló aktivitását, viszonyát játék közben társaihoz, s minden óra végén szóban értékeljünk. Szummatív értékelést pedig havonta tehetünk.

**8 Alkalmazott taneszközök**

A dráma és színház tanítása komplex művészeti és művészetpedagógiai tevékenység, amely interakciókon keresztül, játék, cselekvés és tapasztalat útján éri el célját, a dramatikus tevékenységben megvalósuló tanulást.

A dráma és színház eszközeinek megismerése és kreatív alkalmazása segíti a tanulók személyes megnyilvánulását, az önbizalom megteremtését, kapcsolatteremtő képességének kibontakoztatását. Szolgálja a tanulók beszédfejlesztését, mozgásfejlesztését, önkifejezését, ön- és társismeretének gazdagodását. Szerepet játszik a koncentráció, a figyelemösszpontosítás, a térbeli tájékozódás, az érzékelés fejlesztésében, az együttműködési készség kialakításában.

A dramatikus tevékenységekben, a játékokban, a problémaközpontú tematikus foglalkozásokban való cselekvő részvétel során megélt egyéni és közösségi élményeken keresztül fejlődnek a tanulók alkotó és befogadó, valamint kommunikációs és szocializációs készségei, képességei.

A tárgy fejlesztési feladatai és ismeretei elsősorban tevékenység-központú, komplex gyakorlati képzés során sajátíthatók el. Ezért a tematikai egységekhez időkeretek csak ajánlatként határozhatók meg. A feltüntetett témakörök és fejlesztési feladatok megjelenése átfedi egymást, a tagolás csak a könnyebb áttekinthetőséget szolgálja, a tanterv óraszámajánlásai az éves összóraszám vonatkozásában nyújtanak tájékoztatást. A kerettanterv összességében az adott iskolaszakaszokra fogalmazza meg a fejlesztési feladatokat és ismereteket a hozzárendelt óraszámokkal. A témakörök, illetve a fejlesztési feladatok és ismeretek nem sorrendben, hanem a korosztály és a csoport adottságainak, képzettségének megfelelően, a szaktanár döntése alapján, akár integrált formában, ugyanazon tevékenységek keretében is feldolgozhatóak; egy fejlesztési feladat pedig több tevékenység során is vizsgálható.

**9 A témakörök és tevékenységek, óraszámok áttekintő táblázata**

|  |  |  |  |
| --- | --- | --- | --- |
| **Témakör neve, tevékenységek** | összes | **Összes óraszám 6.**  **évfolyamra** | |
| kerettanterv szerinti szabadon tervezhető óra | Helyi tervezésű óra (heti 36-ra) |
| 100% |  |
| Szabályjátékok, népi játékok | 7 | 7 | 0 |
| Dramatikus játékok (szöveggel, hanggal, bábbal, zenével, mozgással, tánccal) | 4 | 4 | 0 |
| Rögtönzés | 5 | 5 | 0 |
| Saját történetek feldolgozása | 5 | 5 | 0 |
| Műalkotások feldolgozása | 3 | 3 | 0 |
| Dramaturgiai alapfogalmak | 3 | 3 | 0 |
| A színház kifejezőeszközei (szöveg, hang, báb, zene, mozgás, tánc) | 2 | 2 | 1 |
| Színházi műfajok, stílusok | 2 | 2 | 1 |
| Színházi előadás megtekintése | 3 | 3 | 0 |
| **Összes óraszám:** | 34 | 34 | 2 |
|  |  | 36 | |

**Dráma és Színház**

**6. évfolyam**

**ÉVFOLYAM**: 6. évfolyam

**TANÍTÁSI HETEK SZÁMA**: 36

**HETI ÓRASZÁM**: 1

**ÉVI ÖSSZÓRASZÁM**: 36

Ebből 100%=36 óra a kerettantervben meghatározott tananyag feldolgozása.

TÉMAKÖR: **I.** **Szabályjátékok, népi játékok**

JAVASOLT ÓRASZÁM: **7 óra**

### TANULÁSI EREDMÉNYEK

A témakör tanulása eredményeként a tanuló:

* felfedezi a tér, az idő, a tempó, a ritmus sajátosságait és összefüggéseit;
* megfigyeli, azonosítja és értelmezi a tárgyi világ jelenségeit;
* felidézi a látott, hallott, érzékelt verbális, vokális, vizuális, kinetikus hatásokat;
* kitalál és alkalmaz elképzelt verbális, vokális, vizuális, kinetikus hatásokat;
* tudatosan irányítja és összpontosítja figyelmét a környezete jelenségeire;
* koncentrált figyelemmel végzi a játékszabályok adta keretek között tevékenységeit;
* megfigyeli, azonosítja és értelmezi a környezetéből érkező hatásokra adott saját válaszait;
* értelmezi önmagát a csoport részeként, illetve a csoportos tevékenység alkotó közreműködőjeként.

### FEJLESZTÉSI FELADATOK ÉS ISMERETEK

* Beszéd- és légzéstechnikai gyakorlatok (a hangsúly-, a beszédtempó- és a hangmagasságváltásra épülő gyakorlatok)
* A látott, hallott, érzékelt verbális, vokális, vizuális, kinetikus hatások felidézése
* Koncentrációs és lazítógyakorlatok az ismert gyakorlatok formai nehezítésével, illetve új gyakorlatok megismerésével
* A figyelem összpontosítása és tudatos irányítása a környezet jelenségeire
* Térérzékelést, tájékozódást, koordinációt, egyensúlyérzéket fejlesztő gyakorlatok
* A tér, az idő, a tempó, a ritmus sajátosságainak és összefüggéseinek felfedezése
* Csoportépítő játékok

### FOGALMAK

beszédtechnika, légzéstechnika, hangerő, hangmagasság, hangterjedelem, hangszín, hanglejtés, beszédtempó, beszédritmus, szünettartás, testtartás, gesztus, mimika, tekintet, koncentráció, lazítás, egyensúly, koordináció, térhasználat, együttműködés

JAVASOLT TEVÉKENYSÉGEK

* A kifejező közlés technikai alapjainak elsajátítása – artikulációs gyakorlatok, tempó-, hangsúly- és hanglejtésgyakorlatok (pl. beszédre késztető játékok, hanggyakorlatok)
* Beszédgyakorlatok szavakkal, szókapcsolatokkal, mondatokkal; beszédgyakorlatok egyszerű, könnyen tanulható szövegekkel
* Nem verbális kommunikációs játékok: beszéd nélküli gyakorlatok egész csoportban különféle kommunikációs helyzetekben, kis csoportokban és párosával
* Koncentrációs gyakorlatok a figyelem irányítására, a mozgás koordinációjára, az együttműködésre, az egymáshoz igazodásra csoportos és páros formákban
* A térérzékelést, a térbeli tájékozódást, a mozgáskoordinációt fejlesztő egyszerűbb gyakorlatok
* Az egész csoport együttműködését igénylő játékok

TÉMAKÖR: **II.** **Dramatikus játékok (szöveggel, hanggal, bábbal, zenével, mozgással, tánccal)**

JAVASOLT ÓRASZÁM: **4 óra**

### TANULÁSI EREDMÉNYEK

A témakör tanulása eredményeként a tanuló:

* fejleszti az együttműködésre és a konszenzus kialakítására irányuló gyakorlatát;
* adekvát módon alkalmazza a verbális és nonverbális kifejezés eszközeit;
* felfedezi a tárgyi világ kínálta eszközöket, ezek művészi formáit (pl. a bábot és a maszkot);
* használja a tér sajátosságaiban rejlő lehetőségeket;
* felfedezi a feszültség élményét és szerepét a dramatikus tevékenységekben;
* felismeri a helyzetek feldolgozása során a szerkesztésben rejlő lehetőségeket.

### FEJLESZTÉSI FELADATOK ÉS ISMERETEK

* Az együttműködésre és a konszenzus kialakítására irányuló gyakorlat fejlesztése
* A verbális és nonverbális kifejezés eszközeinek adekvát módon történő alkalmazása
* A tér sajátosságaiban rejlő lehetőségek figyelembevétele a dramatikus játékokban
* A tárgyi világ kínálta eszközök, és ezek művészi formáinak (pl. a báb és a maszk) alkalmazása a dramatikus játékok során
* A feszültség élményének és szerepének felfedezése a dramatikus tevékenységben
* Kommunikációs játékok
* Interakciós játékok

### FOGALMAK

drámajáték, kommunikáció, interakció

JAVASOLT TEVÉKENYSÉGEK

* Csoporton belüli kommunikációt és együttműködést erősítő játékok
* Megadott témára, címre alkotott állóképek, képsorozatok
* Egyszerű szituációk megjelenítése különféle eszközrendszerek használatával (pl. némajáték, számsorok, halandzsa)
* Bábos, maszkos formák használata a szerepbelépés elősegítésére, illetve a játéklehetőségek kitágítására

TÉMAKÖR: **III.** **Rögtönzés**

JAVASOLT ÓRASZÁM: **5 óra**

### TANULÁSI EREDMÉNYEK

A témakör tanulása eredményeként a tanuló:

* az alkotótevékenység során használja a megismert kifejezési formákat;
* felfedezi a szerepbe lépésben és az együttjátszásban rejlő lehetőségeket;
* felismeri és alapszinten alkalmazza a kapcsolat létrehozásának és fenntartásának technikáit.

### FEJLESZTÉSI FELADATOK ÉS ISMERETEK

* A szerepbe lépésben és az együttjátszásban rejlő lehetőségek felfedezése
* A kapcsolat létrehozási és fenntartási technikáinak alapszinten történő alkalmazása
* Rögtönzéses gyakorlatok közösen egyeztetett karakterek szerepeltetésével
* Rögtönzés közösen választott témára, a tanár által megadott szervezési formában
* A rögtönzés értelmezése, megvitatása
* A rögtönzésre épülő alkotótevékenység során a megismert kifejezési formák alkalmazása

### FOGALMAK

szituációk alapelemei, szerep, szerepbe lépés, típusok ábrázolása

JAVASOLT TEVÉKENYSÉGEK

* Rögtönzés a tanár által megadott témák vagy fogalmak alapján
* Rögtönzés a tanulók által közösen kidolgozott cselekményvázra (jelenetvázra) építve
* Szituációs játékok a szereplők jellegzetes vonásainak megadásával, befejezetlen történetre
* Nem verbális kifejezőeszközökre építő rögtönzések (pl. témára, fogalomra, mozdulatra, hangeffektusokra, tárgyakkal)
* Feszültségteli hétköznapi helyzetek megjelenítése és közös értelmezése; a szereplők cselekvési lehetőségeinek keresése (célok, szándékok, gátak vizsgálata)
* Rögtönzés a megismert kifejezési formák alkalmazásával

TÉMAKÖR: **IV.** **Saját történetek feldolgozása**

JAVASOLT ÓRASZÁM: **5 óra**

### TANULÁSI EREDMÉNYEK

A témakör tanulása eredményeként a tanuló:

* megkülönbözteti és alapszinten alkalmazza a dramaturgiai alapfogalmakat;
* értelmezi a megélt, a látott-hallott-olvasott, a kitalált történeteket a különböző dramatikus tevékenységek révén;
* felismeri és megvizsgálja a problémahelyzeteket és azok lehetséges megoldási alternatíváit;
* alkalmazza a tanult dramatikus technikákat a helyzetek megjelenítésében.

### FEJLESZTÉSI FELADATOK ÉS ISMERETEK

* Történetek (látott, hallott, olvasott, a tanár által hozott, a tanulók élményeiből építkező) dramatikus feldolgozása
* A kiscsoportos dramatikus tevékenységben a vizsgált tartalmakhoz a tanulók önálló döntései alapján formai megoldások társítása
* Történetek, élmények dramatikus feltárása során a tanár és a tanulók által közösen választott bábos, zenés vagy mozgásos elemek alkalmazása
* Történetek, döntési helyzetek értelmezése, megvitatása

### FOGALMAK

forma és tartalom, feszültség, hatás, döntési helyzet

JAVASOLT TEVÉKENYSÉGEK

* Spontán beszédre késztető gyakorlatok (pl. közös mondandó, történetgazda)
* Feszültségteli jelenetek felidézése kiscsoportos rögtönzések formájában
* Közös történetalkotás feszültségteli jelenetekre építve
* Analóg történetek alkotása, analóg helyzetek dramatikus feldolgozása
* A távolítás egyéb technikáinak alkalmazása (pl. a megfordítás vagy a szerepcsere lehetőségeinek alkalmazása)
* A szereplő sokszorozása adta lehetőségek kibontása, alkalmazása (pl. a szereplő és a belső hangok külön választása)
* Távolítás más művészeti területek formanyelvének alkalmazásával

TÉMAKÖR: **V.** **Műalkotások feldolgozása**

JAVASOLT ÓRASZÁM: **3 óra**

### TANULÁSI EREDMÉNYEK

A témakör tanulása eredményeként a tanuló:

* értelmezi a megélt, a látott-hallott-olvasott, a kitalált történeteket a különböző dramatikus tevékenységek révén;
* felismeri és megvizsgálja a problémahelyzeteket és azok lehetséges megoldási alternatíváit.

### FEJLESZTÉSI FELADATOK ÉS ISMERETEK

* A látott-hallott-olvasott történetek különböző dramatikus tevékenységekkel történő értelmezése
* Irodalmi művekben megjelenő döntési helyzetek elemzése, feldolgozása dramatikus tevékenységekkel (pl. balladák, mesék, elbeszélő költemények, mítoszok, mondák, kortárs irodalmi alkotások, a tanulókat érdeklő konfliktushelyzetek, emberi problémák alapján)
* Az irodalmi művekben megjelenő döntési helyzetek lehetséges megoldási alternatíváinak felismerése és vizsgálata különféle dramatikus tevékenységekkel
* Dramatikus improvizációk irodalmi művek vagy (nép) hagyomány felhasználásával
* Különböző irodalmi vagy művészeti alkotások (pl. zene, képzőművészet, film, fotó, iparművészet) játékon, megjelenítésen keresztül történő megközelítése

### FOGALMAK

fény-árnyék, hangsúlyos pontok, kontraszt, forma, méretarány, ritmus a művészetben, tempó, harmónia, diszharmónia

JAVASOLT TEVÉKENYSÉGEK

* Ritmusjátékok a műelemzésben
* Különböző művészeti alkotások maszkos, bábos és/vagy mozgásos, táncos dramatikus tevékenységekkel történő megközelítése
* Különböző karakterek kifejezése, jellemzése mozgással, tánccal
* Művészi szövegrészletek, a (nép) hagyomány szövegeinek és/vagy más elemeinek felhasználása különböző dramatikus tevékenységekben

TÉMAKÖR: **VI.** **Dramaturgiai alapfogalmak**

JAVASOLT ÓRASZÁM: **3 óra**

### TANULÁSI EREDMÉNYEK

A témakör tanulása eredményeként a tanuló:

* megkülönbözteti és alapszinten alkalmazza a dramaturgiai alapfogalmakat;
* felismeri és azonosítja a dramatikus szituációk jellemzőit (szereplők, viszonyrendszer, cél, szándék, akarat, konfliktus, feloldás).

### FEJLESZTÉSI FELADATOK ÉS ISMERETEK

* A szerep alapelemeinek (funkció, karakter, viszonyok) felismerése és alkalmazása dramatikus játékok során
* A cselekmény alapelemeinek (téma, történet, cselekmény, esemény) felismerése és alkalmazása dramatikus játékok során
* A dramatikus szituációk alapelemeinek (szereplők, hely, idő, viszonyrendszer, probléma) felismerése és azonosítása

### FOGALMAK

szerep, funkció, karakter, viszony, téma, történet, cselekmény, cselekményszál, esemény

JAVASOLT TEVÉKENYSÉGEK

* Szerepjátékok megadott dramaturgiai szerkezetekre
* Közös történetépítés dramatikus eszközökkel
* A felépített és megjelenített történetek dramaturgiai szempontú elemzése

TÉMAKÖR: **VII.** **A színház kifejezőeszközei (szöveg, hang, báb, zene, mozgás, tánc)**

JAVASOLT ÓRASZÁM: **3 óra**

### TANULÁSI EREDMÉNYEK

A témakör tanulása eredményeként a tanuló:

* felfedezi a kommunikációs jelek jelentéshordozó és jelentésteremtő erejét;
* felismeri és azonosítja a dráma és a színház formanyelvi sajátosságait a látott előadásokban.

### FEJLESZTÉSI FELADATOK ÉS ISMERETEK

* A szöveg megjelenési formái a színpadon
* A kommunikációs jelek jelentéshordozó és jelentésteremtő erejének felismerése
* A színház akusztikus kifejezőeszközei (élő zene, zörej stb.)
* A színházi vizualitás eszközei (díszlet, jelmez, fény stb.)
* Bábhasználat, bábszínház
* Mozgás és tánc a színpadon

### FOGALMAK

dialógus, monológ, élő zene, hangeffekt, díszlet, jelmez, fényeffekt, báb, maszk, árnyjáték

JAVASOLT TEVÉKENYSÉGEK

* Hangra, zörejre, ritmusra, zenére épülő dramatikus tevékenységek
* Kísérletezés a színházi vizualitás eszközeivel dramatikus tevékenységek során
* Dramatikus tevékenységek berendezési tárgyakkal, kellék- és jelmezhasználattal
* Kapcsolatfelvétel, dialógus, monológ szöveges, mozgásos, táncos, maszkos, bábos tevékenységekben
* A színházi kifejezőeszközök használatának értelmezése – kis- és nagycsoportos formákban és/vagy dramatikus tevékenységekben

TÉMAKÖR: **VIII.** **Színházi műfajok, stílusok**

JAVASOLT ÓRASZÁM: **3 óra**

### TANULÁSI EREDMÉNYEK

A témakör tanulása eredményeként a tanuló:

* felismeri és azonosítja a dráma és a színház formanyelvi sajátosságait a látott előadásokban.

### FEJLESZTÉSI FELADATOK ÉS ISMERETEK

* Alapvető színpadi műfajok felismerése és megkülönböztetése
* Alapvető színpadi műfajok jellemző jegyeinek elkülönítése és egyes elemeinek alkalmazása saját játékokban
* A színházi előadások formanyelvi jellemzőinek felismerése és azonosítása a látott előadásokban
* Egyszerűbb stílusgyakorlatok

### FOGALMAK

tragédia, komédia, vígjáték, bohózat, színmű, opera, táncjáték, stílus

JAVASOLT TEVÉKENYSÉGEK

* A komikus jelenetek jellemzőinek vizsgálata dramatikus tevékenységekkel
* A zene, az ének színpadi alkalmazásának lehetőségei dramatikus tevékenységekben, és ennek megfigyelése színpadi munkában
* Szöveges, mozgásos, bábos stílusgyakorlatok
* Paródia-játékok a megismert műfajokhoz és stílusokhoz
* A színházi műfajok, stílusok értelmezése – kis- és nagycsoportos formákban és/vagy dramatikus tevékenységekben

TÉMAKÖR: **IX.** **Színházi előadás megtekintése**

JAVASOLT ÓRASZÁM: **3 óra**

### TANULÁSI EREDMÉNYEK

A témakör tanulása eredményeként a tanuló:

* felfedezi a színházi kommunikáció erejét;
* felismeri a színházi élmény fontosságát;
* a színházi előadást a dramatikus tevékenységek kiindulópontjául is használja.

### FEJLESZTÉSI FELADATOK ÉS ISMERETEK

* Előadástípusok és műfajok alapvető jellemzőinek felismerése
* A tanár és a tanulók által közösen választott típusú és műfajú színházi előadás megtekintése
* A színházi kommunikáció erejének felfedezése
* A színházi élmény fontosságának felismerése
* Élmények megfogalmazása irányított beszélgetés keretében
* Élmények feldolgozása dramatikus tevékenységformák segítségével
* A színház közösségi feladatai, funkciói

### FOGALMAK

színjáték, színpad, színész, néző, szervezési feladatok

JAVASOLT TEVÉKENYSÉGEK

* A közösen látott előadás megbeszélése, megvitatása, értelmezése – kis- és nagycsoportos formákban és/vagy dramatikus tevékenységekben
* A színpad összetett hatásrendszerének vizsgálata
* A szereplők és a történet színpadi ábrázolásának értelmezése
* A színpadi térformáknak és használatuk következményeinek vizsgálata
* A zene, a mozgás és a tánc színpadi szerepének, hatásának értelmezése

**10 TOVÁBBHALADÁS FELTÉTELEI, MINIMUM KÖVETELMÉNYEK**

A tanuló legyen konstruktív, aktívan vegyen részt az órákon, tartsa be a közösen alkotott szabályokat.

Képes legyen két színházi műfajt megnevezni és jellemezni.

Képes legyen dramaturgiai alapfogalmak megnevezésére, mint szereplők, helyszín, idő, cselekmény, konfliktus, feloldás.